Dan Barna, candidatul Alianței 2020 USR PLUS la Președinția României, consideră că președintele Klaus Iohannis „este un om bun, în regulă”, dar reprezintă „vechea clasă politică”, ce a dus România în situația actuală.

„El este un om bun, în regulă, dar el face parte din vechea clasă politică, care a dus România aici. Lucrurile astea nu s-au întâmplat peste noapte, s-au degradat ușor, ușor și am ajuns în situația care ține România cu sufletul la gură”, a declarat Dan Barna, miercuri seară, la TVR1, scrie Mediafax.

Discutând despre drama de la Caracal, Dan Barna a arătat că acolo nu a fost vorba despre greşeala unui singur om, ci despre o problemă de sistem. „Statul român este în momentul de faţă pe o traiectorie de faliment funcţional”, a spus Dan Barna, care vede ca soluție o schimbare în primul rând a modului de a gândi.

În acest context, el a fost întrebat cum ar fi reacționat, dacă ar fi fost președinte. „Eu vreau să cred că dacă eu aș fi fost președinte, drama de la Caracal nu s-ar fi întâmplat, pentru că nu a fost un incident nefericit, ci efectul unei degradări continue de ani de zile a ceea ce înseamnă funcționarea instituțiilor statului pe standarde minime, adică asigurarea siguranței cetățeanului, furnizarea siguranței pentru cetățeni”, a declarat liderul USR. Întrebat ce soluții ar fi propus pentru ceea ce s-a întâmplat la Caracal, Barna a spus: „Viteză mai mare de reacție. Dincolo de asta, convocarea mai rapidă a CSAT, o solicitare de date din primul moment”.

Liderul USR a arătat că președintele Iohannis s-a poziționat diferit în problemele statului față de fostul președinte „extra-jucător” Traian Băsescu. „Este o decizie și o poziționare în oglindă cu domnul Băsescu, președintele Iohannis a decis să meargă la celălalt capăt al segmentului. Am avut un președinte extra-jucător, am avut un președinte prezent doar în situații de crize”, a spus Dan Barna.

În opinia sa, un președinte are datoria să inspire și să dea direcția unei națiuni. „Felul de președinte care eu voi fi este cel de președinte implicat și prezent în viața comunității, nu doar la crize, ci în dramele, reușitele, eșecurile din viața de zi cu zi ale societății. Românii au nevoie de inspirație în mommentul de față. Ceea ce ne lipsește este încrederea că în această țară se poate trăi pe mai departe. Președintele poate să inspire și are datoria să inspire și să dea direcția unei națiuni”, a spus Dan Barna.

Citiți și: Dan Barna îşi începe campania cu un atac la Klaus Iohannis: „Voi fi un preşedinte full-time”

Editare web: Luana Păvălucă